**Η δήλωση του Προέδρου της Cycling Greece, Γιώργου Λεβεντάκη, για τον Ποδηλατικό Γύρο Ελλάδας:**

H επανεκκίνηση του Ποδηλατικού Γύρου Ελλάδας, με διοργανωτή την Cycling Greece και συνδιοργανωτή την Ελληνική Ομοσπονδία Ποδηλασίας, αποτελεί όραμα του Υφυπουργείου Αθλητισμού και συμπίπτει με την ταυτόχρονη αναβάθμισή του, καθώς απευθύνεται σε elite επαγγελματίες ποδηλάτες και προσδίδει στην πατρίδα μας χαρακτηριστικά υποστήριξης αθλητικών γεγονότων παγκόσμιας εμβέλειας.

Ο «Ιnternational Tour of Hellas» αποτελεί μοναδικό αθλητικό-τουριστικό και πολιτισμικό γεγονός που επιχειρεί να τοποθετήσει τη χώρα μας στο παγκόσμιο ποδηλατικό γίγνεσθαι:

* αθλητικό, διότι επικοινωνεί, μέσω των κορυφαίων συμμετοχών, ότι η Ελλάδα εξακολουθεί να έχει την ικανότητα διοργάνωσης μεγάλων αγώνων,
* τουριστικό, διότι θα δοθεί η ευκαιρία, σε εκατομμύρια φίλους του ποδηλάτου παγκοσμίως, να θαυμάσουν τις ομορφιές της Ελλάδας μέσα από εναέριες και επίγειες λήψεις, κατά τη διάρκεια της κάλυψης των 850χλμ των διαδρομών και
* παράλληλα, η οικουμενική αξία της απαράμιλλης πολιτισμικής μας κληρονομιάς, θα συμβάλλει καταλυτικά στην συνολική εικόνα των αγώνων.

Δεν θα πρέπει να παραβλέψουμε την παρακαταθήκη του αγώνα και των παράλληλων εκδηλώσεων του, προς την ελληνική νεολαία και τα παιδιά μας που θα θελήσουν να ακολουθήσουν τα χνάρια των αγωνιζομένων στο μέλλον.

Να ευχαριστήσω τον Υφυπουργό Αθλητισμού, Λευτέρη Αυγενάκη, για την ξεχωριστή τιμή να μου εμπιστευτεί αυτή τη θέση ευθύνης, μα πάνω από όλα, μιλώντας ως ποδηλάτης, για την τεράστια ευκαιρία που δίνει στην ελληνική ποδηλατική κοινότητα.

Ελπίζω να φανούμε αντάξιοι και απευθύνουμε ανοικτή πρόσκληση στην ποδηλατική και γενικά αθλητική οικογένεια να σταθεί αρωγός στην προσπάθεια υλοποίησης της διοργάνωσης, από όποιο μετερίζι επιθυμεί να προσφέρει.